Tünődés (Tisza Domokos)
Gyermek rég voltam már —
Még ifjú nem vagyok.
Emlékeim kicsik,
Reményeim nagyok.
Van egy házam eladó:
Hej de ki veszi meg?
Most hagyták el lakói,
A gyermek-érzetek.

Vevő volna elég!
De még sincs választás:
Egyik felgyújtaná,
Lerombolná egy más.
Van egy házam eladó:
Vajon ki veszi meg?
Mért is hagytátok oda
Ti boldog érzetek!

Gyújtja a szerelem,
Rombolja a vétek,
— Falát öszvedöntik
Más vad szenvedélyek.
Van egy házam eladó,
Ugyan kinek adjam?
— Jaj! hogy gyermek-érzetim’
Már kiriasztottam!

versek